PATVIRTINTA

Akmenės rajono savivaldybės tarybos

2020 m. gruodžio 28 d. sprendimu Nr. T-246

**AKMENĖS RAJONO SAVIVALDYBĖS AKMENĖS KRAŠTO MUZIEJAUS NUOSTATAI**

**I SKYRIUS**

**BENDROSIOS NUOSTATOS**

1. Akmenės rajono savivaldybės Akmenės krašto muziejaus nuostatai (toliau – Nuostatai) reglamentuoja Akmenės rajono savivaldybės Akmenės krašto muziejaus (toliau – Akmenės krašto muziejus) teisinę formą, buveinę, savininką, savininko teises ir pareigas įgyvendinančią instituciją bei jos kompetenciją, veiklos tikslus, uždavinius ir funkcijas, vadovo kompetenciją, jo skyrimo ir atleidimo tvarką, turto ir lėšų naudojimo tvarką, finansinės veiklos kontrolę, pertvarkymą bei Nuostatų keitimo tvarką.

2. Akmenės krašto muziejaus buveinės adresas: K. Kasakausko g. 17, LT-85367 Akmenė, Akmenės rajono savivaldybė. Teisinė forma – biudžetinė įstaiga. Juridinio asmens kodas 300629754. Muziejaus pavadinimo santrumpa – AkKM.

3. Akmenės krašto muziejaus savininkas – Akmenės rajono savivaldybė (toliau – Savininkas), kodas **111100056**, adresas: L. Petravičiaus a. 2, LT-85132 Naujoji Akmenė, Akmenės rajono savivaldybė.

4. Akmenės krašto muziejaus savininko teises ir pareigas įgyvendinanti institucija – Akmenės rajono savivaldybės taryba (toliau – Savivaldybės taryba), kuri:

4.1. tvirtina ir keičia Akmenės krašto muziejaus nuostatus;

4.2. priima sprendimus dėl Akmenės krašto muziejaus buveinės pakeitimo. Akmenės krašto muziejų galima perkelti iš užimamų patalpų tik į geresnes, Akmenės krašto muziejaus funkcijoms atlikti tinkamas, patalpas;

4.3. nustato Akmenės krašto muziejaus didžiausią leistiną pareigybių skaičių;

4.4. nustato Akmenės krašto muziejaus padalinių skaičių ir jų išdėstymą;

4.5. priima sprendimą dėl Akmenės krašto muziejaus padalinių steigimo ar jų veiklos nutraukimo; apie sprendimą dėl Akmenės krašto muziejaus pabaigos ar pertvarkymo ne vėliau kaip per 10 darbo dienų nuo jo priėmimo informuojama Lietuvos Respublikos kultūros ministerija;

4.6. nustato mokamų paslaugų įkainius;

4.7. sprendžia kitus Lietuvos Respublikos įstatymuose bei kituose teisės aktuose ir šiuose Nuostatuose jos kompetencijai priskirtus klausimus.

5. Akmenės krašto muziejus yra ribotos civilinės atsakomybės viešasis juridinis asmuo, turintis sąskaitas banke ir antspaudą su savo pavadinimu.

6. Akmenės krašto muziejus turi 2 padalinius ir kitus objektus, kurie neturi juridinių asmens teisių, veikia pagal Nuostatus:

6.1. Akmenės krašto muziejaus padaliniai:

6.1.1. Lazdynų Pelėdos memorialinis muziejus, adresas: Paragių kaimas I, LT-85283 Papilės seniūnija, Akmenės rajono savivaldybė;

6.1.2. Simono Daukanto memorialinis muziejus, adresas: J. Basanavičiaus g. 6, LT-85243 Papilė, Akmenės rajono savivaldybė;

6.2. kiti objektai:

6.2.1. Elenos ir Stanislovo Adomaičių paveikslų galerija, adresas: Viekšnių g. 13, LT-85372 Akmenė, Akmenės rajono savivaldybė;

6.2.2. Dabikinės dvaro rūmų sodyba ir parkas, adresas: Liepų g. 1, LT-85366 Dabikinės k., Akmenės sen., Akmenės rajono savivaldybė.

7. Akmenės krašto muziejus savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos Vyriausybės nutarimais, Lietuvos Respublikos kultūros ministro įsakymais, Savivaldybės tarybos sprendimais, mero potvarkiais, Administracijos direktoriaus įsakymais, kitais teisės aktais ir šiais Nuostatais.

8. Akmenės krašto muziejus savo veikloje atsižvelgia į Tarptautinės muziejų tarybos (ICOM) dokumentus (Statutą, Etikos kodeksą) bei rekomendacijas.

9. Akmenės krašto muziejaus veikla neterminuota.

10. Akmenės krašto muziejaus vieši pranešimai skelbiami Akmenės rajono savivaldybės interneto svetainėje www.akmene.lt ir Akmenės krašto muziejaus interneto svetainėje www.akmenesmuziejus.lt

**II SKYRIUS**

**AKMENĖS KRAŠTO MUZIEJAUS VEIKLOS TIKSLAI, UŽDAVINIAI, FUNKCIJOS, VEIKLOS RŪŠYS**

11. Akmenės krašto muziejaus veiklos pagrindiniai tikslai:

11.1. padėti visuomenei pažinti gimtąjį kraštą, ugdyti meilę ir pagarbą savo tautos ir krašto tradicijoms ir papročiams;

11.2. plėtoti informacinę visuomenę.

12. Akmenės krašto muziejaus uždaviniai:

12.1. kaupti, saugoti ir populiarinti Akmenės krašto etnines, materialines ir dvasines vertybes;

12.2. tirti krašto praeitį;

12.3. kurti patrauklų rajono įvaizdį;

12.4. organizuoti kultūrinį laisvalaikį;

12.5. vykdyti edukacines programas.

13. Akmenės krašto muziejaus funkcijos:

13.1. įsigyti, tirti ir sisteminti muziejinę bei istorinę vertę turinčius eksponatus, formuoti Akmenės krašto muziejaus rinkinius, atspindinčius Akmenės krašto istoriją nuo seniausių laikų, Lietuvos valstybingumo formavimąsi ir tolesnį vystymąsi, taip pat eksponatus, papildančius Akmenės krašto muziejuje suformuotas kolekcijas;

13.2. kaupti informaciją apie muziejines vertybes, atspindinčias Akmenės krašto istoriją nuo seniausių laikų, esančias kituose Lietuvos muziejuose, įstaigose bei privačiuose rinkiniuose;

13.3. užtikrinti sukauptų muziejinių vertybių apskaitą, tinkamas saugojimo sąlygas ir apsaugą, jų konservavimą ir restauravimą;

13.4. sudaryti sąlygas Akmenės krašto muziejuje saugomų muziejinių vertybių viešam naudojimui: rengti laikinas ir nuolatines ekspozicijas, publikuoti tyrimų rezultatus, rengti parodas bei kitus kultūros ir švietimo renginius Akmenės krašto muziejuje, Lietuvoje ir užsienyje;

13.5. teikti Akmenės rajono svečiams bei turistams informaciją apie teikiamas turizmo paslaugas, lankytinas Akmenės rajono vietoves ir objektus;

13.6. bendradarbiauti su bendruomenėmis, nevyriausybinėmis organizacijomis, kultūros ir švietimo įstaigomis, rengti ir vykdyti muziejines švietimo programas;

13.7. atlikti savo rūšies muziejuose esančių rinkinių apskaitos, apsaugos ir tyrimo metodinio centro funkcijas;

13.8. prisidėti prie savo rūšies muziejų darbuotojų tobulinimosi programų rengimo;

13.9. rengti, leisti ir platinti su Akmenės krašto muziejaus veikla susijusius spaudinius arba su Akmenės krašto muziejaus veikla susijusią informaciją elektroninėse laikmenose;

13.10. skleisti informaciją apie Akmenės rajoną, rengti, leisti ir platinti informacinius bei kartografinius leidinius apie turizmo paslaugas, objektus ir vietoves;

13.11. pristatyti Akmenės krašto muziejų virtualiomis ekspozicijomis, parodomis internetinėse svetainėse;

13.12. puoselėti liaudies tradicijas, organizuoti su Akmenės krašto muziejaus veikla susijusius kultūros renginius, etnografines šventes, propaguoti etninę kultūrą;

13.13. dalyvauti bendrose regiono muziejų programose;

13.14. teikti metodinę pagalbą Akmenės krašto muziejaus padaliniams ir rajono žinybiniams, visuomeniniams muziejams;

13.15. bendradarbiauti su švietimo įstaigomis ir rengti muziejines mokinių ugdymo programas;

13.16. parduoti įvairius leidinius, suvenyrus, meno kūrinius ir kt.;

13.17. teikti metų ataskaitas bei darbo planus Steigėjui ir Lietuvos Respublikos kultūros ministerijai;

13.18. populiarinti Akmenės krašto muziejų, skleisti informaciją tradicinėmis ir naujausiomis informacinėmis technologijomis; nuolat atnaujinti Akmenės krašto muziejaus internetinę svetainę www.akmenesmuziejus.lt

13.19. Akmenės krašto muziejus bendrai veiklai gali jungtis į Muziejų asociacijas, turi teisę užmegzti tiesioginius ryšius su muziejais kituose valstybėse, stoti į Tarptautines muziejų asociacijas ir dalyvauti jų veikloje;

13.20. atlieka kitas teisės aktuose numatytas funkcijas.

14. Pagrindinės Akmenės krašto muziejaus veiklos rūšys pagal Ekonominės veiklos rūšių klasifikatorių (EVRK):

14.1. bibliotekų, archyvų, muziejų ir kita kultūrinė veikla – 91.0;

14.2. muziejų veikla – 91.02.

14.3. kitos veiklos rūšys:

14.3.1. įrišimas ir susijusios paslaugos – 18.14;

14.3.2. knygų mažmeninė prekyba specializuotose parduotuvėse – 47.61;

14.3.3. suvenyrų, meno dirbinių specializuota mažmeninė prekyba – 47.78.10;

14.3.4. knygų, periodinių leidinių ir kita leidybinė veikla – 58.1;

14.3.5. knygų leidyba – 58.11;

14.3.6. kita leidyba – 58.19;

14.3.7. kita informacinių technologijų ir kompiuterių paslaugų veikla – 62.09;

14.3.8. kita, niekur kitur nepriskirta, informacinių paslaugų veikla – 63.99;

14.3.9. nuosavo arba nuomojamo nekilnojamojo turto nuoma ir eksploatavimas – 68.20;

14.3.10. moksliniai tyrimai ir taikomoji veikla – 72;

14.3.11. rinkos tyrimas ir viešosios nuomonės apklausa – 73.20;

14.3.12. ekskursijų organizatorių veikla – 79.12;

14.3.13. kitų išankstinio užsakymo ir susijusių paslaugų veikla – 79.90;

14.3.14. fotokopijavimo, dokumentų rengimo ir kita specializuota įstaigai būdingų paslaugų veikla – 82.19;

14.3.15. kultūrinis švietimas – 85.52;

14.3.16. kitas, niekur nepriskirtas švietimas –85.59;

14.3.17. švietimui būdingų paslaugų veikla – 85.60;

14.3.18. kita pramogų ir laisvalaikio organizavimo veikla – 93.29;

14.3.19. niekur kitur nepriskirtų narystės organizacijų veikla – 94.99.

**III SKYRIUS**

**AKMENĖS KRAŠTO MUZIEJAUS TEISĖS IR PAREIGOS**

15. Akmenės krašto muziejus turi teisę:

15.1. naudotis patikėjimo teise perduotu valstybės bei Savivaldybės tarybos turtu teisės aktų nustatyta tvarka;

15.2. teikti mokamas paslaugas pagal Savivaldybės tarybos patvirtintus paslaugų įkainius;

15.3. gauti paramą Lietuvos Respublikos labdaros ir paramos įstatymo nustatyta tvarka;

15.4. naudoti lėšas Nuostatuose numatytiems tikslams ir funkcijoms įgyvendinti;

15.5. užmegzti tarptautinius ryšius;

15.6. dalyvauti projektinėje veikloje papildomam finansavimui gauti;

15.7. turėti kitas teisės aktuose suteiktas teises.

16. Akmenės krašto muziejus privalo:

16.1. vykdyti Nuostatuose nurodytą veiklą;

16.2. naudoti valstybės ir Savivaldybės biudžeto lėšas tik Nuostatuose numatytiems tikslams ir uždaviniams įgyvendinti pagal asignavimų valdytojų patvirtintas išlaidų sąmatas;

16.3. teikti Savininkui ar jo įgaliotai institucijai, Lietuvos Respublikos kultūros ministerijai, kitoms teisės aktuose numatytoms institucijoms Akmenės krašto muziejaus veiklos, statistines, finansines ir kitas ataskaitas, garantuoti jų teisingumą;

16.4. užtikrinti Akmenės krašto muziejuje renkamų, tvarkomų ir saugomų asmens duomenų apsaugą;

16.5. užtikrinti saugias darbo sąlygas Akmenės krašto muziejaus darbuotojams.

17. Akmenės krašto muziejus Savivaldybės tarybos sprendimu gali aptarnauti žinybinius muziejus ir teikti jiems metodinę pagalbą. Tokiu atveju Akmenės krašto muziejus ir žinybinis muziejus sudaro bendradarbiavimo sutartį.

**IV SKYRIUS**

**AKMENĖS KRAŠTO MUZIEJAUS VALDYMO, VADOVO KOMPETENCIJA, JO SKYRIMO IR ATLEIDIMO TVARKA**

18. Akmenės krašto muziejui vadovauja direktorius, kuris į pareigas penkerių metų kadencijai Savivaldybės mero potvarkiu skiriamas konkurso būdu, vadovaujantis teisės aktų nustatyta tvarka. Kvalifikacinius reikalavimus direktoriui nustato Lietuvos Respublikos kultūros ministras. Direktorius privalo būti nepriekaištingos reputacijos.

19. Direktorius:

19.1. organizuoja Akmenės krašto muziejaus darbą, kad būtų įgyvendinami Akmenės krašto muziejaus tikslai ir atliekamos nustatytos funkcijos;

19.2. užtikrina, kad būtų laikomasi įstatymų, kitų teisės aktų ir šių Nuostatų;

19.3. teisės aktų nustatyta tvarka priima ir atleidžia Akmenės krašto muziejaus ir padalinių darbuotojus, neviršydamas darbo užmokesčiui skirtų asignavimų nustato jų darbo užmokestį, skatina ar skiria drausmines nuobaudas Lietuvos Respublikos darbo kodekso bei kitų teisės aktų nustatyta tvarka;

19.4. suderinęs su Akmenės rajono savivaldybės administracija tvirtina Akmenės krašto muziejaus struktūrą ir pareigybių sąrašą, neviršydamas Savivaldybės tarybos nustatyto didžiausio leistino pareigybių skaičiaus;

19.5. organizuoja Akmenės krašto muziejaus buhalterinę apskaitą pagal Lietuvos Respublikos buhalterinės apskaitos įstatymą; užtikrina, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

19.6. užtikrina racionalų ir taupų lėšų bei turto naudojimą, veiksmingą Akmenės krašto muziejaus vidaus kontrolės sistemos sukūrimą, jo veikimą ir tobulinimą;

19.7. ne rečiau kaip kartą per metus atsiskaito Steigėjui už įstaigos veiklą teisės aktų nustatyta tvarka;

19.8. tvirtina Akmenės krašto muziejaus:

19.8.1. veiklos planą;

19.8.2. darbo tvarkos taisykles, apibrėžiančias darbo tvarką;

19.8.3. darbuotojų pareigybės aprašymus;

19.9. rūpinasi Akmenės krašto muziejaus ir padalinių eksponatų kaupimu, organizuoja Akmenės krašto muziejaus eksponatų saugojimą ir apskaitą teisės aktų numatyta tvarka;

19.10. valdo ir naudoja įstatymų nustatyta tvarka Akmenės krašto muziejui perduotą turtą, užtikrina jo efektyvų panaudojimą ir apsaugą bei teikia pasiūlymus dėl ilgalaikio materialiojo turto panaudojimo;

19.11. užtikrina Akmenės krašto muziejaus darbuotojų saugą ir sveikatą;

19.12. užtikrina kitų pavestų užduočių ir funkcijų vykdymą;

19.13. pagal suteiktus įgaliojimus atstovauja Akmenės krašto muziejui, pasirašo sutartis, leidžia įsakymus, kitus tvarkomuosius dokumentus.

20. Direktoriaus nebuvimo darbe laikotarpiu (atostogų, nedarbingumo, komandiruočių ir kt. metu) jo funkcijas atlieka Akmenės krašto muziejaus vyr. fondų saugotojas arba kitas Savivaldybės mero paskirtas asmuo.

**V SKYRIUS**

**AKMENĖS KRAŠTO MUZIEJAUS TARYBOS SUDARYMAS IR DARBO ORGANIZAVIMAS**

21. Stiprinant dialogo kultūrą, pritraukiant visuomenę dalyvauti sprendimų priėmimo procese ir užtikrinant atsakomybės pasidalijimą Akmenės krašto muziejuje veikia patariamojo balso teisę turinti kolegiali institucija – Akmenės krašto muziejaus taryba (toliau – Taryba).

22. Tarybą sudaro 5 nariai: Akmenės rajono savivaldybės tarybos deleguotas atstovas (1), Savivaldybės administracijos deleguotas specialistas (1), Akmenės krašto muziejaus visuotinio darbuotojų susirinkimo deleguoti atstovai (2), socialinių partnerių deleguotas atstovas (1).

23. Tarybos nario kadencija – 3 metai. Tarybos nario kadencijų skaičius – neribojamas.

24. Taryba visų Tarybos narių dauguma renka pirmininką, pirmininko pavaduotoją ir sekretorių.

25. Tarybos pirmininkas, jeigu jo nėra – pirmininko pavaduotojas, organizuoja Tarybos darbą, pirmininkauja Tarybos posėdžiams, atsako už jo veiklą.

26. Tarybos pirmininku negali būti renkamas Akmenės krašto muziejaus direktorius.

27. Tarybos sudėtį ir darbo reglamentą tvirtina Akmenės krašto muziejaus direktorius.

28. Akmenės krašto muziejuje veikia Lietuvos Respublikos kultūros ministro patvirtinta Rinkinių komplektavimo komisija, kurios veiklą reglamentuoja Muziejuose esančių rinkinių apsaugos, apskaitos ir saugojimo instrukcija.

**VI SKYRIUS**

**AKMENĖS KRAŠTO MUZIEJAUS TURTAS, LĖŠOS IR JŲ NAUDOJIMO TVARKA, FINANSINĖS VEIKLOS KONTROLĖ IR VEIKLOS PRIEŽIŪRA**

29. Akmenės krašto muziejaus turtą sudaro:

29.1. ilgalaikis materialusis (pastatai, patalpos, žemės sklypai, kitas turtas) ir nematerialusis turtas, trumpalaikis turtas, atsargos, finansiniai ištekliai ir kitas su muziejaus veikla susijęs turtas. Akmenės krašto muziejus šį turtą valdo patikėjimo teise, naudojasi juo neatlygintinai, jį tausoja ir saugo;

29.2. muziejinės vertybės, kurių apskaitą, saugojimą, restauravimo ir naudojimo tvarką bei saugojimo sąlygas reglamentuoja Instrukcija ir kiti teisės aktai.

30. Akmenės krašto muziejaus lėšų šaltiniai:

30.1. Savivaldybės ir valstybės biudžeto lėšos;

30.2. Lietuvos ir užsienio fondų lėšos;

30.3. lėšos, gaunamos už mokamas paslaugas, kurios teikiamos pagal teisės aktų nustatytą sąrašą;

30.4. lėšos, gaunamos kaip labdara, parama;

30.5. kitos teisėtai gautos lėšos.

31. Akmenės krašto muziejus lėšas naudoja ir turtą nurašo teisės aktų nustatyta tvarka.

32. Akmenės krašto muziejaus veiklos ir išorės finansinį auditą atlieka Savivaldybės kontrolės ir audito tarnyba.

**VII SKYRIUS**

**AKMENĖS KRAŠTO MUZIEJAUS FONDO RINKINIAI**

33. Akmenės krašto muziejaus fondo rinkiniai, atsižvelgiant į juose esančių muziejinių vertybių išliekamąją vertę, skirstomi į:

33.1. pagrindinį fondą;

33.2. pagalbinį fondą.

34. Akmenės krašto muziejaus rinkiniai kaupiami šiomis pagrindinėmis kryptimis: archeologija, istorija, etnografija, dailė, fotografija, numizmatika.

35. Akmenės krašto muziejaus pagrindinio fondo rinkinių šifre nurodoma Akmenės krašto muziejaus pavadinimo santrumpa AkKM. Akmenės krašto muziejaus pagrindinio fondo rinkiniai ir jų šifrai:

35.1. archeologija (šifras A);

35.2. atspaudai ir atvirukai (šifras AT);

35.3. auksas (šifras Au);

35.4. dailė (šifras D);

35.5. etnografija (šifras E);

35.6. fotonuotraukos ir foto negatyvai (šifras F);

35.7. istoriniai daiktai (šifras I);

35.8. keramika (šifras K);

35.9. medaliai (šifras Md);

35.10. banknotai (šifras NB);

35.11. numizmatika-lobiai (šifras NL);

35.12. numizmatika-monetos (šifras NM);

35.13. raštija (šifras R);

35.14. sidabras (šifras S);

35.15. sidabro sudėtinės dalys (šifras SK);

35.16. sidabrinės monetos (šifras SM);

35.17. eksponatai priimti ilgalaikiam saugojimui (šifras Dp).

36. Pagalbinio fondo archeologijos rinkinys žymimi šifru AP, o likusieji pagalbinio fondo rinkiniai – šifru PF.

37. Iš pagrindinio fondo neprofilinių, dubletinių ir pagalbinio fondo vertybių teisės aktų nustatyta tvarka Akmenės krašto muziejuje gali būti sudarytas mainų fondas.

**VIII SKYRIUS**

**AKMENĖS KRAŠTO MUZIEJAUS EKSPOZICIJOS**

38. Akmenės krašto muziejus sukauptus rinkinius eksponuoja šiose ekspozicijose:

38.1. Akmenės krašto istorijos nuo seniausių laikų iki šių dienų ekspozicija;

38.2. Akmenės krašto etnografinė ekspozicija;

38.3. taikomosios dailės: baldų, pypkių, spaudų, laikrodžių, porceliano, stiklo, kaulo dirbinių, medžioklės trofėjų kolekcijų ekspozicija;

38.4. bažnytinio meno ekspozicija;

38.5. dvarų istorijos ekspozicija;

38.6. gamtos (mineralų, entomologijos, botanikos, ornitologijos ir kt.) ir aplinkos apsaugos

ekspozicija;

38.7. tapybos ir skulptūros ekspozicija;

38.8. numizmatikos ir filatelijos ekspozicija.

**IX SKYRIUS**

**BAIGIAMOSIOS NUOSTATOS**

39. Akmenės krašto muziejus pertvarkomas, reorganizuojamas ar likviduojamas Lietuvos Respublikos biudžetinių įstaigų įstatymo ir kitų teisės aktų nustatyta tvarka.

40. Nuostatus tvirtina, juos keičia ar papildo Savivaldybės taryba.

41. Nuostatų keitimą gali inicijuoti Savivaldybės taryba, Savivaldybės administracija, Akmenės krašto muziejaus taryba ir direktorius.

42. Nuostatų pakeitimas įstatymų nustatyta tvarka įsigalioja nuo jo įregistravimo Juridinių asmenų registre dienos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_